U ZORU šestog dana lipnja 1944. godine počela je najveća pomorska invazija u povijesti.

Tisuće britanskih i američkih vojnika, vojske slobodne Francuske te tisuće pripadnika drugih naroda i nacija tog su jutra jurišale na dobro utvrđene njemačke položaje na plažama Normandije.

Povijesna bitka

Dan D je počeo. Bio je to zapravo početak operacije Overlord, ali upravo je iskrcavanje u Normandiji tog jutra, poznato kao Dan D, bilo i ostalo najpoznatiji dio te povijesne bitke kojom je otvoreno zapadno bojište na europskom kopnu.

U Danu D sudjelovalo je oko 5000 brodova, a samo na Dan D na plažama se iskrcalo oko 160.000 savezničkih vojnika. Njima će se do kraja lipnja pridružiti još 875.000 ljudi.

Iako je bilo puno većih bitaka u svjetskoj povijesti, pa i u samom Drugom svjetskom ratu, 6. lipnja 1944. bio je dan koji je promijenio svijet. Tog je dana napokon otvoreno zapadno bojište, čime će znatno biti rasterećena Crvena armija koja je od 1941. godine u borbama izgubila milijune ljudi.

U Hrvatskoj više od pola milijuna "branitelja"

Tekst se nastavlja ispod oglasa

S druge strane, u hrvatskom registru branitelja ima oko 505 tisuća ljudi. Više od pola milijuna ljudi.

Otprilike tri puta više nego što ih se iskrcalo na Normandiju.

Uz to, Hrvatska je zahvaljujući novom Zakonu o braniteljima, koji je donijela vlada Andreja Plenkovića, 24 godine nakon rata dobila 1687 novih registriranih "branitelja", dok je 10.600 zahtjeva u obradi.

To znači da je broj "branitelja" i službeno narastao na 507.508.

Za usporedbu, Franjo Tuđman je 1996. godine rekao da je bilo 336 tisuća branitelja, 1999. godine baratalo se brojem od 386 tisuća, 2004. godine u vrijeme stvaranja prvog registra bilo ih je 475 tisuća, a broj od pola milijuna premašen je u studenome 2009. godine.